TV7 JERUUSALEMMA UUDISED
Meie tänased teemad -
Iisraelis tähistati 66. Iseseisvuspäeva
President Perese väitel nurjas Netanyahu salajase rahuleppe
USA kaalub Läänekalda toodete boikoteerimist keelavat seaduseelnõu
Araabia noorte kaunis vastus paremäärmuslaste vihakuritegudele
Ukraina juutide kolimine Iisraeli on märgatavalt kasvanud
TV7 Jeruusalemma Uudistest - Shalom!
Israel Hayom kirjutab Iisraeli Iseseisvuspäeva pidustustest.
Eelmisel teisipäeval tähistati Iisraeli 66. Iseseisvuspäeva
kogu riigis mitmete pidustustega.
Tänavuseks teemaks oli
"Naiste ajastu - saavutused ja väljakutsed".
USA president Obama ütles oma õnnitluses iisraellastele,
et juudi põlvkonnad unistasid päevast,
mil juudi rahval oleks oma riik oma ajaloolisel kodumaal
ja 66 aasta eest see unistus täitus.
Täna õitseb Iisrael mitmekülgse ja elujõulise demokraatiana,
ning ka idufirmade, ettevõtluse ja innovatsiooni maana.
Ynet Newsi teatel ütles president Shimon Peres
eelmisel teisipäeval televisiooni Iseseisvuspäevaüritusel,
et peaminister Benjamin Netanyahu olevat 2011. a nurjanud rahuleppe,
milles Peres salaja PO juhi Mahmoud Abbasiga kokku oli lepinud.
Peres ja Abbas visandasid lepingu salajastel kohtumistel Jordaanias,
kuid Netanyahu parempoolne valitsus olevat lepingu tagasi lükanud.
Peresi sõnul olid nad Abbasiga üle vaadanud kõik lepingupunktid
ja see oli valmis.
Netanyahu oli käskinud Peresel mõne päeva oodata, kuna arvas,
et Lähis-Ida Kvarteti saadik Tony Blair saavutab parema pakkumise.
Kuid päevad möödusid ja pakkumist ei tulnud,
ütles juunis pensionile jääv 90-aastane Iisraeli president Peres.
Arutz Sheva teatel kaaluvad USA juristid seaduseelnõu,
mis ei lubaks USA valitsusel rahastada rahvusvahelisi projekte,
mis diskrimineerivad Juudas ja Samaarias elavaid juute.
Vabariiklaste esindaja Kongressis Steve Stockman algatas eelnõu,
mis lõpetaks USA valitsuse abi rahvusvahelistele projektidele,
mis ei luba osaleda
1949. a relvarahu joontest väljaspool tegutsevail Iisraeli organisatsioonidel.
Seadus oleks vastukaaluks teatud rahvusvaheliste ametite
Iisraeli-vastasele diskrimineerimisele.
Stokcman mainis Euroopa Liitu ja teisi Euroopa riike,
viidates nende silmakirjalikule moraalsele suhtumisele
nn okupeeritud aladel käivitatud projektide suhtes.
Stockmani sõnul võõrastavad Euroopa riigid
Juuda ja Samaaria juudi kogukondi ja institutsioone,
kuigi toetavad samal ajal projekte Põhja-Küprosel
ja Põhja-Karabahhis, Lõuna-Kaukasuses.
EL teeb koostööd ettevõtetega ka okupeeritud Lääne-Saharas.
Stockman vaidlustas väited,
nagu oleks Iisraeli kogukonnad Juudas ja Samaarias illegaalsed,
ja Iisraeli kohalolu seal okupatsioon.
Ta mõistis hukka ka EL aprillikuise otsuse
boikoteerida Iisraeli kogukondi Juudas ja Samaarias.
Stockmani avalduse järgi jagati Juuda ja Samaaria
1995. a sõlmitud nn Oslo 2 leppes kolmeks haldusalaks.
Neist piirkond C ehk nn Läänekallas on täiesti Iisraeli tsiviil-
ja julgeoleku kontrolli all.
Seetõttu ei tohiks välisriigid
sealseid Iisraeli ühendusi diskrimineerida.
Stockman oli vastu ka tihtikõlavale väitele,
nagu rikuksid Juuda ja Samaaria juudi asulad Genfi 4. konventsiooni.
Tema väitel antud piirkonnas asuvad Iisraeli asundused
Genfi 4. konventsiooni 49. artiklit ei riku.
Asundused on täiesti vabatahtlikud
ja nendega pole seotud üksikisikute või masside sundkolimist,
mille keelab artikkel nr 49 1. peatükk.
Viha ja diskrimineerimist ei tohi USA maksurahaga toetada
ning Kongress peaks lõpetama tegevuse rahastamise,
mis edendab viha Iisraeli vastu ja rikub rahvusvahelisi leppeid,
ning me ei tohi kunagi unustada, kuhu selline viha viib,
ütles vabariiklaste kongresmen Steve Stockman.
Israel Today kirjutab araabia noorte ootamatust ja üllatavast vastusest
radikaalsete paremäärmuslastest juutide vandalismile,
nn 'hinnasildi' vihakuritegudele Iisraeli araablaste vastu.
Galileas asuva araabia kristlaste linna Shefarami noored
remontisid 250-aastase iidse juudi sünagoogi,
näitamaks, et on ka parem tee.
Sünagoogi remondiprojekti korraldasid nii araabia
kui juudi noored, kes tahtsid,
et valitsus 'hinnasildi'-ründajate vastu midagi ette võttaks.
Iisraeli valitsus pole suutnud või mõnede meelest tahtnud
lõpetada radikaalsete parempoolsete juutide
'hinnasildi'-rühmituse araablaste-vastast vandaalitsemist.
Peamiselt Juudas ja Samaarias tegutsev rühmitus
on pettunud valitsuse poliitikas vaidlusalustel aladel
ning tahab rahvale selgeks teha,
et juudi asunduste hävitamisel antud piirkonnas on oma hind.
Kurjategijad on hävitanud mošeesid, kirikuid
ja ka Kaitsejõudude baase,
kuid politseil pole õnnestunud neid peatada.
USA Välisministeerium ja ÜRO õhutasid hiljuti Iisraeli
vihakuritegusid lõpetama.
Kardetakse, et radikaalsete juudi rühmituste
Iisraeli vähemuste vastane vandalism võib muutuda verevalamiseks.
Shefarami sünagoogi võtmed on olnud araabia halduri käes
alates 19. saj keskpaigast
ja siirdunud sellest peale nooremale põlvkonnale.
Hetkel on sünagoogi võtmed selle vastas elava araabia pere käes,
kes avab sünagoogi meeleldi kõigile juudi külastajaile.
Arutz Sheva teatel on Ukraina juutide Iisraeli kolimine
mullusega võrreldes 142 % kasvanud.
Ebastabiilsuse kasvamisega Ukrainas on tänavu I kvartalis
Iisraeli saabunud 762 juuti, võrreldes 315ga mullu.
Juudi Agentuuri teatel
kasvas immigratsioon drastiliselt märtsis ja aprillis
ning lähikuudel oodatakse uusi immigrante.
Ametliku immigratsiooniprotsessi alustanud isikute arv
on veelgi märgatavamalt kasvanud, nagu ka nende arv,
kes on palunud infot Iisraeli kolimise kohta.
Juudi Agentuur saatis veebruaris vahendeid
Ukraina 200 000-pealise juudi- kogukonna turvalisuse edendamiseks
ja selle kaitsmiseks vajaliku süsteemi tarbeks.
Need olid meie tänased uudised. Shalom ja kohtumiseni!
Tõlge: Monika Jaaguri